《吴越王舍利塔》
清代·周震荣

凤凰山前万松岭，碧波云鹤空遗亭。表忠观但存二石，金涂塔况余千龄。

深宫五夜范金土，西域如来留影形。白莲迹古僧难问，白石斋头诗可听。

家山梦远桐乡好，雅事人传翠墨灵。坐想临安千载上，笃生异人五季丁。

弩却胥涛楼叠雪，衙排石笋山围青。万姓依王王佞佛，佛身千亿千穹冥。

蜀汉同时纷割据，触蛮一角悲磷萤。丛丛谁衣山头锦，戚戚终怜牛角鼮。

翠钿紫陌春花辇，私第黄金海物瓶。还乡唱罢王孙去，保叔崔峨月入棂。

乌井荒祠遗老拜，北邙宿草东风醒。君去更寻握发殿，苍苔败瓦，或有功臣型。

作者简介：（1730—1792）浙江嘉善人，字青在，一字筤谷。乾隆十七年举人。授江南青阳知县，移合肥，坐事罢去。再起直隶清苑县丞，迁永清知县，擢永定河南岸同知。好读书，购书都市，兼车累箧。工诗。尝助修《永清县志》。